CELEX: 32017R0836
Language: sk
Date: 2017-01-11 00:00:00
Title: Delegované nariadenie Komisie (EÚ) 2017/836 z 11. januára 2017, ktorým sa mení príloha III k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií

18.5.2017   
            
            
               SK
            
            
               Úradný vestník Európskej únie
            
            
               L 125/1
            
         DELEGOVANÉ NARIADENIE KOMISIE (EÚ) 2017/836
   z 11. januára 2017,
   ktorým sa mení príloha III k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií
   EURÓPSKA KOMISIA,
   so zreteľom na Zmluvu o fungovaní Európskej únie, najmä na jej článok 207,
   so zreteľom na nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (1), a najmä na jeho článok 10 ods. 4,
   keďže:
   
               (1)
            
            
               Krajina zvýhodnená podľa systému všeobecných colných preferencií (ďalej len „VSP“) môže požiadať o využívanie ďalších colných preferencií v rámci osobitného stimulačného opatrenia pre trvalo udržateľný rozvoj a dobrú správu vecí verejných (ďalej len „VSP+“). Na tento účel sa v článku 9 ods. 1 nariadenia (EÚ) č. 978/2012 stanovujú osobitné kritériá oprávnenosti na udelenie colných preferencií v rámci VSP+. Krajina by mala byť považovaná za zraniteľnú pre nedostatočnú diverzifikáciu a nedostatočné začlenenie do medzinárodného obchodného systému. Mala by mať ratifikované všetky dohovory uvedené v prílohe VIII k nariadeniu (EÚ) č. 978/2012 a podľa najnovších dostupných záverov príslušných monitorovacích orgánov by nemalo dochádzať k závažným nedostatkom pri účinnom vykonávaní žiadneho z uvedených dohovorov. V súvislosti so žiadnym z príslušných dohovorov krajina nevzniesla výhradu, ktorá je v dohovore zakázaná alebo ktorá je výlučne na účely článku 9 nariadenia (EÚ) č. 978/2012 považovaná za výhradu v rozpore s cieľom a účelom daného dohovoru. Mala by bezvýhradne prijať požiadavky na podávanie správ uložené každým dohovorom a zaviazať sa tak, ako sa to vyžaduje v článku 9 ods. 1 písm. d), e) a f) nariadenia (EÚ) č. 978/2012.
            
         
               (2)
            
            
               Každá krajina zvýhodnená podľa VSP, ktorá chce využívať VSP+, musí podať žiadosť spolu s úplnými informáciami týkajúcimi sa ratifikácie príslušných dohovorov, uviesť svoje výhrady a námietky ostatných zmluvných strán dohovoru k týmto výhradám a svoje záväzky.
            
         
               (3)
            
            
               Komisia bola splnomocnená prijímať delegované akty na účely zmeny prílohy III k nariadeniu (EÚ) č. 978/2012 s cieľom udeliť žiadajúcej krajine VSP+ doplnením tejto krajiny do zoznamu zvýhodnených krajín podľa VSP+.
            
         
               (4)
            
            
               Komisii bola 12. júla 2016 doručená žiadosť Srílanskej demokratickej socialistickej republiky (ďalej len „Srí Lanka“) o udelenie VSP+.
            
         
               (5)
            
            
               Komisia preskúmala žiadosť Srí Lanky o udelenie VSP+ v súlade s ustanoveniami článku 10 ods. 1 nariadenia (EÚ) č. 978/2012 a konštatovala, že Srí Lanka spĺňa príslušné podmienky. Srí Lanke by sa preto malo udeliť VSP+ odo dňa nadobudnutia účinnosti tohto nariadenia. Príloha III k nariadeniu (EÚ) č. 978/2012 by sa mala zodpovedajúcim spôsobom zmeniť.
            
         
               (6)
            
            
               Podľa článku 13 nariadenia (EÚ) č. 978/2012 by Komisia mala sledovať stav ratifikácie príslušných dohovorov, ich účinné vykonávanie, ako aj spoluprácu s príslušnými monitorovacími orgánmi zo strany vlády Srí Lanky,
            
         PRIJALA TOTO NARIADENIE:
   Článok 1
   V prílohe III k nariadeniu (EÚ) č. 978/2012 sa v stĺpci B vkladá tento názov krajiny a v stĺpci A tento príslušný abecedný kód:
   
      
                  „Srí Lanka
               
               
                  LK“
               
            
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. januára 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 303, 31.10.2012, s. 1.